Vičhinav man Šarlota Bottová, bešav andre Hnúšťa, hin man 27 berša.
Hin man jekh čhavo, hin leske 7 berš.
Leskro nav hino Borisko.
Avri phirďom e Maškarutňi špecijalizovano škola andre Rimavsko Sobota, e špecijalizacija pre kozmetička.
Te čitrinel kamavas imar kana somas cikňori,
aľe nekh buter man oda chudľas pre maškarutňi škola.
Odoj čitrinahas o portreta
a dži akana mange oda ačhiľas.
Oda chudľom mire dadestar, ov čitrinel o portreta.
Sikhavelas man ajse fundamentalna kotora muja, sar len te čitrinel,
kaj te učhaľarav a oda mange andro čitripen but pomožinďas.
Pre maškarutňi škola man sas e profesorka, savi mange oleha pomožinďas.
Pre odi škola, kaj phiravas, amen sas jekh predmetos estetika.
A odoj amenge e raňi profesorka delas te čitrinel o džido modelos.
Jekh rakľi amendar peske bešľas odoj pre lavica a amen savore la musaj samas te čitrinel.
Kana agorinďas e ora, geľam oda te sikavel la raňake profesorkake.
Savore so manca phirenas chudenas trin, štar, me somas ajsi nekh feder.
A oda man avka ispidľas angle, hoj he, kada kamav, kada čačes kamav te kerel andro avipen.
A kerav ada dži akana.
Pal e maškarutňi škola olestar keravas buter.
Paľis chudľom te kerel le materijaloha, lavas mange avri o materijalos, saveha kerava.
Savoro sikhľiľom andal o kňižki the internetos.
A me avka gindinav, hoj so buter o manuš čitrinel, ta feder kerel.
So buter pre peste kerel e buťi, ta feder ela, o talentos nane savoro.
O talentos hino ča o kotororo olestar, so tumen cirdel angle.
Savoro hino pal e buťi, sar keren, keci but oleske dena.
Nane man ňisavi džaňibnaskri škola, korkori sikhľiľom.
Sikhľiľom le kňižkendar, paľis sakovar pro internetos.
Pre uči škola mange diňom o mangipen jekhvarestar pal e maškarutňi škola,
pre Uči džaňibnaskri škola andro Košice pre Technicko univerzita.
Bibachtales, na ile man, somas andro dujto učipen, aľe paľis man imar na ile.
O uštaribnaskre mangipena sas vaš mange phare, vaš oda, hoj man na sas ajso prindžaripen sar averen.
Nekh buter odoj sas o manuša andal o maškarutne džaňibnaskre školi a me somas ajso so korkori sikhľol, oda sas mange vareso nevo.
Sas amen e tema prekal o džido modelos, vaj e čhaj, vaj o čhavo, me mange avri iľom la čha.
Ole modeloha man dochudľom andro dujto učipen.
Andro dujto učipen sas o čitripen - e figura.
E figura the kerďom, aľe
o paluno, vaš soske man dureder na dochudľom,
sas miri tema, oda, so kamahas.
The man čudaľinavas, vaš oda...
Vaš oda,
hoj kana peske len avri tumari tema, kampel oda so nekh feder te čitrinel, no aľe oda, bibachtales, na resľom.
Pal e maškarutňi škola ačhiľom khere.
Somas khabňi, a bešav andro kher,
hin man rom the o cikno čhavo, hin leske efta berša, imar phirel andre škola.
Kamav, hoj the ov te džal pal o džaňiben the čitripen, sikhavav les.
A paťav, hoj the ov vareso lela mandar a kerela oda.
Nekh buter kerav le grafitovo ceruzkenca, kadi technika kamav.
Kamav oda, vaš oda,
hoj oda hin, paťav, phares, te lel avri o ceruzki the avrether kovľipena vaš o avrether ľil.
Khelav mange le ľileha, portretoha,
dži kana na som smirom.
Kana čitrinav le farbenca, nane mange oda phares, kana mandar vareko kamel.
Paluno var čitrinavas andre cikňi školka.
E tema diňas e raňi sikhavňi, savi mange diňas e tema Nemo.
Oda čitrinavas ki o šov ori.
E technika sas o čitripen farbenca,
o farbi sas akrilova the temeperova.
Kana te phenel maškar o
čitripen la ceruzkaha the farbenca,
me paťav, hoj oda hin phareder le farbenca.
Na sako džanel te thovel dosta zoraľipen andre farba pro varesavo čitro.
Aľe varesave čitratune na džanen le ceruzkenca oda avka te čitrinel the te zorarel.
Ki o ekshibiciji man dochudľom avka, hoj mire čitripena
davas pro internet.
O manuša mange thovenas o lajki, sikavenas durender a paľis mange avenas o mangipena, te kamav te kerel e ekshibicija,
vaj te šaj vareso te sikhavav a te šaj te avav pre varesavi prezentacija pal oda, so kerav.
Imar man sas trin ekshibiciji.
Jekh ekshibicija sas Prahate pro Ara Art.
Odoj sas o romane amaterska čitratune,
arakhle man prekal o Facebook.
Bičhaďom odoj deš čitre.
A e tema sas o portreta.
Andre Rimavsko Baňa pal mande sas e raňi šerutňi.
Sas len o beršipen
andro gav, khatar som the me.
Hoj te šaj sikra te sikavav olestar, so kerav.
Hoj hiňi pre mande barikaňi, a te šaj te anav varesave čitre.
E trito ekshibicija sas Kašate.
Personalno pal mande avľas e raňi Vaňová.
A odoj man sas miri ekshibicija the laha vakeravas.
Ola ekshibiciji man sas andro berš 2016.
Oda sas miro ajso bachtalo berš, phenavas,
hoj šaj somas te sikavel mire buťa a hoj len šaj dikhľas the vareko aver andro aver fora.
Andro berš 2016 keravas jekhetanes la prindžarďa giľavňaha Gitanaha, e Adriana Dráfiová.
Sas amen o projektos pre Zakladno škola andre Hnúšťa.
Sas odoj avka kerdo, hoj oj giľavela
a sikhavela le čhavoren te giľavel
a me prekal o čitripen le čhavoren sikhavava te čitrinel.
Andro miro čitripen, o dad the e daj mange den phiko.
Vaj mange cinen varesavo materijalos pro čitripen, vaj oda, so mange kampel.
A pomožinen mange the avka, hoj sikaven dureder mire buťa, save thovav avri pro internet.
Hine pre mande but barikane, sakovar mange oda phenen.
Me som avka barikaňi andro miro čhavo, the ov čitrinel.
Bešel paš mande a čitrinel sar me, vaj čitrinel peskre temi, so ov kamel te čitrinel.
Aľe nekh buter čitrinel le komiksova manušoren.
Olestar hino lošalo a paťav, hoj oda leske ačhela, te anel e loš.
Me leske andre oda pomožinava.
Paľikerav le internetoske vaš oda, hoj o manuša, saven na prindžarav, mange pisinen a mangen o portretos.
Vaj kamen duj dženen, vaj jekh dženes, avrether baripena.
Me oda sakovar zumavav te ľikerel, kana oda kerava, nekh buter oda kamen te del varekaske.
Ola mangipena nekh buter anen loš, vaš oda, hoj hin šukar, te tumendar vareko kamel tumari buťi
a mekh tumenge pal oda pisinel, hoj sas mište kerďi, hoj o čitro hino mekh šukareder sar e fotografija.
But manuša mange phende, hoj
tuke hin mištes, tu oda džanes, aľe savoro hino
ajso, sar oda kamel o manuš te kerel a musaj te sikhľol sako jekh ďives.
Me sako dujto ďives čitrinavas, nane oda ča avka,
hoj avav, čitrinav a imar man hin, oda hine but ori buťi.
A varekana oda šuňiben the o doresipen hine kuč,
vaj ča o ašariben mange del but,
aľe nekh buter som lošaľi, kana vareko mandar mangel o portretos, oda pes mange ačhiľas imar buterval, the pes oda mange ačhel akana.
The o prindžarde džene, sar, te džanen o Gipsy Čhave,
oj mandar phučľas, kamelas la pheňake, a mekh kana oda chudľas khere,
phenďas mange, hoj oda hin feder sar pre fotka
A olestar somas mekh buter lošaľi a čačes oda mange anďas bari loš.
O čitripen man vazdel.
A oda hin so kamav,
sostar kamav te dživel andro avipen.
Miro suno, savo kamavas andro avipen te resel hin, te kerel miro študijo kaj tetinava
a te tetinel le manušen, mire talentoha.
Vaj, kamavas oda te sikavel le čhavorenge, te phundravel varesavi škola, varesavi zakladno umelecko,
hoj oda talentos te džal dureder, hoj oda te na ačhel ča andre mande,
hoj vareso te sikhavav the ole aver čhavorenge.
Ola duj buťa man šaj pherďaren, te len resava.
O jekhto suno hino te tetinel a o dujto kamavas varesavi grupa
vaj varesavo than, kaj sikhavava le čhavoren te čitrinel.
Te ispidel oda dureder, te sikhavel le čhavoren varesov, so džanav me.
A šaj the me mekh buter sikhľuvava.
Aľe oda hin, so čačes kamavas andro dživipen te kerel,
som na šaj pherďarel the lošarel.